Borgarbyggð hefur frumkvæði að viðræðunum Sveitarstjórnir Borgarbyggðar , Akraneskaupstaðar , Hvalfjarðarsveitar og Skorradals hittast á fundi í Borgarnesi nk. föstudag . Aðalefni þessa fundar er samstarf sveitarfélaganna og þá kannski sérstaklega með tilliti til þeirrar umræðu sem átt hefur sér stað um að leggja Héraðsnefnd Borgarfjarðar niður . Það var sveitarstjórn Borgarbyggðar sem boðaði til fundarins . Páll S. Brynjarsson sveitarstjóri í Borgarbyggðar segir að væntanlega muni menn ræða það á þessum fundi hvernig finna megi þeim verkefnum farveg sem hingað til hafa verið á forræði héraðsnefndar . Páll sagði að landslagið í sveitarstjórnarmálum á svæðinu hefði breyst mikið frá síðasta kjörtímabili og því full þörf á að forsvarsmenn sveitarfélaganna hittust með aukið samstarf í huga . „ Á síðasta kjörtímabili áttum við í Borgarbyggð gott samstarf við Akranes og Borgarfjarðarsveit , en á þeim tíma var Hvalfjarðarsveitin fjórir hreppar , sem voru ekki inni í þessu samstarfi . Síðan hafa þessar breytingar orðið , m.a. að Borgarfjarðarsveitin sameinaðist Borgarbyggð . Við munum fara yfir þetta gamla samstarf okkar og væntanlega verður það vegið og metið hvernig auka megi samstarf sveitarfélaganna hér á svæðinu í náinni framtíð , “ sagði Páll í samtali við Skessuhorn .